- హెచ్చరించిన పరోక్ష పన్ను శాఖ అధికారులు
- 30న నిరసనకు సన్నద్ధం
న్యూఢిల్లీ : జీఎస్‌టీ కౌనిల్స్‌ ఇటీవల తీసుకున్న నిర్ణయాలను వ్యతిరేకిస్తూ పలు పరోక్ష పన్ను అధికారుల అసోసియేషన్లు సహాయ నిరాకరణ ఉద్యమం చేపట్టాలని నిర్ణయించాయి. దీంట్లో దాదాపు 70 వేల మంది అధికారులు పాల్గొనున్నట్టు వెల్లడించాయి. శుక్రవారం జరగబోయే అంతర్జాతీయ కస్టమ్స్‌ దినోత్సవాన్ని బహిష్కరిస్త్నుట్టు ప్రకటించాయి. జనవరి 30న జరిగే అమరుల దినోత్సవం రోజు కూడా నల్ల బ్యాడ్జీలతో తమ నిరసన తెలుపనున్నట్టు వివరించాయి. ఆర్థిక మంత్రి అరుణ్‌ జైట్లీ నేతృత్వంలో జనవరి 16న జరిగిన జీఎస్‌టీ కౌన్సిల్‌ సమావేశంలో అధిక శాతం నిరాశపరిచే నిర్ణయాలు తీసుకుని మోసం చేశారని ఉద్యోగ సంఘాలు ఆరోపిస్తున్నాయి. 12 నాటికళ్ల పరిధిలోని జలాలు, రూ.1.5 కోట్ల వార్షిక టర్నోవర్‌ కిందనున్న పన్ను చెల్లింపుదారుల హక్కులూ 90శాతం రాష్ట్రాలకే ఇస్తున్నట్టు జీఎస్‌టీ కౌన్సిల్‌ సమావేశంలో నిర్ణయించిన సంగతి తెలిసిందే. జీఎస్‌టీ కౌన్సిల్‌ నిర్ణయం రాజ్యాంగ విరుద్ధమని, దీనివల్ల తమ కెరీర్‌తో పాటు దేశ ప్రయోజనాలు ప్రమాదకరంలో పడతాయని ఎక్సైజ్‌ అండ్‌ కస్టమ్స్‌ సెంట్రల్‌ బోర్డులోని ఏ,బీ,సీ గ్రూప్‌ ఉద్యోగుల సమాఖ్య చెప్పింది. ఆదాయం తగ్గడమేకాకుండా, భారత ఆర్థిక స్థితిపై తీవ్ర ప్రభావం చూపుతుందని ఉద్యోగుల సమాఖ్య పేర్కొంది.
మీ స్నేహితులకు రికమెండ్ చెయ్యండి